Is-saċerdot novell Fr Andrew Grima qal lil Newsbook.com.mt li llum is-saċerdot hu bżonjuż għax irid iwassal lil Ġesù. Intervistat minn Newsbook.com.mt , Fr Andrew qal li x-xewqa tiegħu hi li Ġesù jinqeda bih biex jasal fejn irid hu. Stqarr li xi ħaġa li qiegħed jesperjenza dan l-aħħar hi l-bżonn li saċerdot jisma' lil dak li jkun u jqatta' ftit ħin mal-persuna. Fr Andrew laħaq saċerdot fid-Djoċesi t'Għawdex tliet ġimgħat ilu flimkien ma' Fr Etienne Gilson. Fr Etienne Gilson laħaq saċerdot ma Fr Andrew: Filmat: Il-Fra li kien jibża' jsir saċerdot Fr Andrew, li huwa mill-parroċċa ta' San Lawrenz, stqarr li minn meta kien żgħir dejjem xtaq li jkun saċerdot iżda aktar ma beda jgħaddi ż-żmien aktar persuni għenuh jagħraf xi jrid f' ħajtu. Huwa qal li kien hemm żmien f'ħajtu meta ħaseb li hu ma kienx imsejjaħ għas-saċerdozju iżda biex ikun għalliem. Wara nduna li xorta waħda jista' jkun it-tnejn għax bħala saċerdot xorta waħda jkun qiegħed jgħallem il-kelma ta' Alla. "Esperjenza sabiħa " Fr Andrew dam tmien snin flok seba' snin ma laħaq saċerdot għax kellu esperjenza barra s-seminarju. Iddeskriva l-esperjenza tas-seminarju bħala 'esperjenza li għallmitni ħafna'. Meta s-seminaristi jkunu flimkien is-seminarju, wieħed jagħmel ħbieb ġodda u rrakkonta li ċ-ċajt li kienu jagħmlu se jibqa' jiftakarhom. Madanakollu l-ħajja fis-seminarju mhix ħajja ta' ward u żahar u kien hemm mumenti fejn wieħed ikollu jigdem ilsienu għax wieħed ikun jgħix ma' seminaristi oħrajn. Fr Andrew qal li fil-ħajja spiritwali tiegħu kellu mumenti sbieħ iżda kien hemm żmien fejn wieħed ikun diffiċli jesperjenza lil Alla fil-ħajja tiegħu. F'kelma waħda hu ddeskriva l-esperjenza bħala waħda 'sabiħa' fejn tgħallem ikun bniedem u Nisrani. " Ferħ u biża' fl-ordinazzjoni " Wara tmien snin fis-seminarju, Fr Andrew laħaq saċerdot u qal li dakinhar tal-ordinazzjoni ħass żewġ emozzjonijiet kbar. Ħass il-ferħ u l-paċi u kien jaf li kien qiegħed jagħmel ir-rieda ta' Alla. Fl-istess waqt kien qiegħed iħoss element ta' biża iżda dan il-biża' ġiegħlu jintelaq aktar f'idejn Alla u jinduna kemm iħobbu. Saħaq li hu mhux qiegħed iwassal lilu nnifsu iżda l-kelma ta' Alla li Ġesù ħabbar elfejn sena ilu. Fr Andrew stqarr li hu bħala qassis novell, għadu jitgħallem jgħix ta' saċerdot. Issa jrid ikun disponibbli għan-nies, speċjalment fl-esperjenza tal-qrar fejn dejjem għadu jiskopri u jitgħallem. Il-messaġġ tal-Isqof Teuma: Filmat: "Jekk qalbek maqtugħa għax m'għandekx fiduċja" " Ħallu lil Alla jidħol fil-ħajja tagħkom " Fr Andrew appella liż-żgħażagħ biex ma' jibżgħux u jħallu lil Alla jidħol fil-ħajja tagħhom. Qalilhom li Alla qatt ma jieħu xi ħaġa imma jagħti aktar. Huwa stqarr li l-biża' hija l-mod ta' kif ix-xitan jinqeda biex jaqta' r-relazzjoni li ż-żgħażagħ ikollhom ma' Alla. Meta wieħed jidħol f'relazzjoni ma' Alla, hu jiggwidahom u jgħidilhom xi jrid minnhom, kemm jekk ħajja miżżewġa kif ukoll jekk ħajja konsagrata. Ritratt: Djoċesi ta' Għawdex / Shaun Sultana Ritratt: Djoċesi ta' Għawdex / Shaun Sultana Ritratt: Djoċesi ta' Għawdex / Shaun Sultana Ritratt: Djoċesi ta' Għawdex / Shaun Sultana